პრიშტინა
პრიშტინა (ალბ. Prishtinë [pɾiʃtinə]; სერბ. Приштина / Priština; თურქ. Priştine) — ნაწილობრივ აღიარებული კოსოვოს რესპუბლიკის დედაქალაქი და უდიდესი ქალაქი. გაეროს ქვეყანათა უმრავლესობა მიიჩნევს სერბეთის ნაწილად. ამჟამად ქალაქის მოსახლეობა 200 000-მდეა. ქალაქში უმრავლესობას ალბანელები შეადგენენ; მათ გარდა მოსახლე უმცირესობებს შორის არიან თურქები, სერბები, ბოსნიელები, ბოშები და სხვა ხალხი. ქალაქში მდებარეობს ტერიტორიის დროებით მთავრობა და კოსოვოში გაეროს დროებითი ადმინისტრაციული მისიის (UNMIK) სათავო ოფისები. ის კოსოვოს ადმინისტრაციული, საგანმანათლებლო, კულტურული ცენტრია. პრიშტინაშია პრიშტინის უნივერსიტეტი და საერთაშორისო აეროპორტი. ქალაქში მოსახლე ხალხი ალბანურად Prishtinali ან Prishtinas და სერბულად Prištinci (Приштинци) ან Prištevci (Приштевци) იწოდებიან.